'n 76-jarige man is Sondagoggend, 20 Maart 2022 op die plaas Welgevonden naby Delmas vermoor. Gustav en Elma Rappard het ongeveer 11:00 Sondagoggend 'n motor by hulle plaashek gehoor. Die motor het getoot en Gustav het uitgegaan om ondersoek in te stel.
Die man het ses mans by die hek gekry wat wou grasbale koop. Hy het vir hulle gesê dat dit Sondag is en hy hulle nie kan help nie. 'n Ruk later het hy besluit om hulle wel te help. Toe hy weer buite kom het die mans hom oorval en verwurg.
Vier van die aanvallers, wat ook gewapen was, is toe in die huis in waar hulle Elma vasgebind het en kontant gesoek het. Die aanvallers het met selfone gevlug.
Elma kon haarself los kry en het hulp by die bure gaan soek. Gustav se lyk is later in die skuur gevind.